Newyddiadurwr a darlledwr o Gymro yw **Dewi Llwyd** (ganwyd 26 Mawrth 1954). Mae'n un o gyflwynwyr amlycaf Cymru, wedi cyflwyno rhaglenni nosweithiol Newyddion S4C, rhaglenni etholiadol a chyfresi trafodaeth wleidyddol.

Bywyd cynnar
------------

Ganwyd **Dewi Llwyd Williams** ym Mangor yn 1954. Roedd ei dad, y Parchedig Ifor Ll. Williams o Gwm Rhymni yn wreiddiol, yn weinidog gyda'r bedyddwyr ac yn gyn-löwr. Roedd ei fam Mary yn athrawes o Ddyffryn Conwy a briododd Ifor yn 1952. Magwyd Dewi yn Neiniolen a Threforys a setlodd y teulu yn y mans ar Ffordd Deiniol, Bangor cyn ei fod yn chwe mlwydd oed. Mynychodd Ysgol Gynradd St. Paul ac Ysgol Friars yn y dref. Aeth ymlaen i astudio mewn prifysgol yng Nghaerdydd, Llundain ac yn ddiweddarach yn Washington D.C. gyda cyfnodau mewn colegau yn Ffrainc a Sbaen hefyd.

Gyrfa
-----

Fe ymunodd a'r BBC o ddiwedd 1979 fel gohebydd seneddol ac fe roedd yn wyneb cyfarwydd iawn ar raglen *Newyddion* S4C ers y cychwyn.

Cyflwynodd y rhaglen drafodaeth wleidyddol *Pawb a'i Farn* ar S4C rhwng 1998 a 2019. Cyflwynodd ei sioe olaf ar 2 Tachwedd 2019 gan ddweud ei fod yn "teimlo bod fy nghyfnod i ar y rhaglen wedi dod i ben ac mae'n bryd trosglwyddo i'r genhedlaeth nesaf".

Ar ddiwedd 2012 gadawodd prif raglen newyddion S4C ac fe olynodd Gareth Glyn fel prif gyflwynydd y *Post Prynhawn* ar Radio Cymru. Cyflwynodd ei rifyn olaf o'r *Post Prynhawn* ar 9 Hydref 2019. Hefyd ar y radio roedd yn cyflwyno'r rhaglen *Dewi Llwyd ar fore Sul* a oedd yn cynnwys "adolygiadau o'r papurau Sul, gwestai pen-blwydd a cherddoriaeth hamddenol". Cychwynodd y rhaglen ar ddechrau 2008 a chyhoeddodd Dewi y byddai'n rhoi'r gorau i gyflwyno'r rhaglen ar ddiwedd 2021.

Roedd hefyd yn llywio y rhaglen radio yn holi gwleidyddion, *Hawl i Holi*, ers 2008. Cyflwynodd ei rifyn cyntaf erioed o'r rhaglen o Ganolfan Bro Aled, Llansannan, a dyna hefyd leoliad ei rifyn olaf a ddarlledwyd yn fyw ar nos Iau 6 Gorffennaf 2023.

Ers 2019 mae'n cyflwyno y rhaglen radio *Dros Ginio* bob dydd Llun a Gwener.

Bywyd personol
--------------

Mae'n briod a Nia. Wedi priodi roedd y ddau yn byw yng Nghaerdydd ac am gyfnod roedd Dewi yn gweithio yn Llundain fel gohebydd seneddol. Yn Chwefror 1983, symudodd y teulu i fyw yn ardal y Garth ym Mangor.

Cyfeiriadau
-----------

1. ↑  "Pen-blwydd Hapus Dewi Llwyd". *BBC Cymru Fyw*. 2024-03-26. Cyrchwyd 2024-03-26.
2. 1 2  Llwyd, Dewi (2017). *Pawb a'i Farn: Dyddiadur Dewi Llwyd*. Y Lolfa. ISBN 9781784615116
3. ↑   Cristion - Dewi Llwyd. Cristion (Mawrth 1997). Adalwyd ar 11 Gorffennaf 2016.
4. ↑  Dewi Llwyd
5. ↑  *Dewi Llwyd: 'Dwi'n teimlo'n gryf am rai pethau'*  , BBC Cymru Fyw, 1 Tachwedd 2019.  Cyrchwyd ar 2 Tachwedd 2019.
6. ↑  Cyflwynwyr newydd
7. ↑   Ar fy niwrnod ola’n cyflwyno’r #postprynhawn @BBCRadioCymru diolch o galon i’r cynhyrchwyr a’r gohebwyr i gyd, i’r llu o bobl o bob cwr o Gymru a’r byd sydd wedi cyfrannu i’r rhaglen, ac wrth gwrs i bawb sydd wedi gwrando yn ystod y saith mlynedd diwethaf! Mae wedi bod yn fraint!. Dewi Llwyd (9 Hydref 2019). Adalwyd ar 10 Hydref 2019.
8. ↑  *Dewi Llwyd yn rhoi’r gorau i gyflwyno ei raglen radio*  , Golwg360, 10 Hydref 2021.
9. ↑  "Dewi Llwyd i gyflwyno rhaglen Hawl i Holi am y tro olaf". *BBC Cymru Fyw*. 2023-07-03. Cyrchwyd 2023-07-03.
10. ↑  "Cyhoeddi rhaglen ginio newydd ar BBC Radio Cymru". *BBC Cymru Fyw*. 2019-09-11. Cyrchwyd 2023-07-03.

Dolenni allanol
---------------

* Dewi Llwyd ar Twitter
* Dewi Llwyd ar fore Sul

|  |  |
| --- | --- |
| Awdurdod | 
* WorldCat
* VIAF: 1791151837983120520008
* LCCN: no2018013539

 |